Številka: 350-7/2019 (616)

Datum: 9. 7. 2020

**ZADEVA: RAZISKAVA STANJA ONESNAŽENOSTI TAL NA OBMOČJU OBČINSKEGA PODROBNEGA PROSTORSKEGA NAČRTA ŠPORTNO-REKREACIJSKI PARK ČEŠČA VAS**

PREDMET: POVABILO K ODDAJI PONUDBE

Mestna občina Novo mesto kot naročnik je ob uporabi 2. odstavka 21. člena Zakona o javnem naročanju (Uradni list RS, št. 91/15) sprejela Pravilnik o oddaji javnih naročil, katerih ocenjena vrednost je nižja od mejne vrednosti za uporabo Zakona o javnem naročanju (št. 007-27/2015 z dne 19. 5. 2016). Na podlagi tega pravilnika naročnik poziva vse zainteresirane ponudnike, da oddajo svojo ponudbo.

**Naročnik:**

Mestna občina Novo mesto, Seidlova cesta 1, 8000 Novo mesto

**Predmet naročila**

Predmet naročila je izvedba raziskave stanja onesnaženosti tal na delu območja Občinskega podrobnega prostorskega načrta Športno-rekreacijski park Češča vas (v nadaljevanju: OPPN), in sicer na površini velikosti 2,1 ha. Raziskava se izvede v sklopu celovite presoje vplivov OPPN na okolje, njeni rezultati pa bodo vključeni v okoljsko poročilo (ni predmet tega naročila). Izvedbo raziskave je Min. za okolje in prostor občini naložilo iz razloga, ker gre za nekdanje vojaško območje.

**Merilo za oddajo javnega naročila**

Merilo za izbor izvajalca je najnižja cena ob upoštevanju naslednjih pogojev:

* da ima ponudnik pooblastilo za izvajanje obratovalnega monitoringa stanja tal
* da izpolnjuje naslednjo referenčno zahtevo - vsaj dve izvedeni raziskavi stanja onesnaženosti tal.

**Faznost in obseg del**

Naročnik predlaga, da se raziskava razdeli po posameznih fazah, s tem pa tudi izdaja računov:

1. faza: ogled na terenu, pedološki opis stanja tal in vzorčenje
2. faza: kemijska analiza vzorcev tal, odvzetih na reprezentativnih mestih
3. faza: priprava končnega poročila o stanju tal
4. faza: nudenje strokovne pomoči izdelovalcu okoljskega poročila, podajanje informacij drugim deležnikom v postopku CPVO, če bo to potrebno, sodelovanje pri morebitnih dopolnitvah okoljskega poročila za področje tal.

Kemijska analiza vključuje analizo vzorcev tal, odvzetih na štirih (4) podobmočjih na dveh globinah (skupaj 8 vzorcev) skladno s Pravilnikom o obratovalnem monitoringu stanja tal (Uradni list RS, št. 66/17 in 4/18). Analiza vključuje tudi določitev osnovnih pedoloških parametrov in parametrov iz Uredbe o mejnih, opozorilnih in kritičnih imisijskih vrednostih nevarnih snovi v tleh (Uradni list RS, št. [68/96](http://www.uradni-list.si/1/objava.jsp?sop=1996-01-3722) in [41/04](http://www.uradni-list.si/1/objava.jsp?sop=2004-01-1694) – ZVO-1).

Glede na to, da se raziskava izvede v sklopu celovite presoje vplivov OPPN na okolje in bodo njeni rezultati vključeni v okoljsko poročilo, je predmetno naročilo dokončno zaključeno takrat (4. faza), ko ministrstvo, pristojno za okolje, ugotovi, da so vplivi izvedbe predloga OPPN na okolje sprejemljivi in lahko naročnik sprejme OPPN.

Izvajalec raziskave mora tako tudi sodelovati z izdelovalcem okoljskega poročila in mu nuditi strokovno pomoč. Prav tako mora biti na voljo, če bo to potrebno, za podajanje informacij drugim deležnikom v postopku CPVO (npr. Ministrstvu za okolje in prostor). Naročnika mora sproti obveščati o poteku del in morebitni problematiki.

Predvidena časovnica 4. faze v sklopu CPVO je naslednja: MONM okoljsko poročilo, katerega sestavni del je področje tal, skupaj z osnutkom OPPN skladno s petim odstavkom 111. člena ZUreP-2 posreduje državnim nosilcem urejanja prostora, ki sodelujejo pri CPVO, da podajo prvo mnenje in mnenje o sprejemljivosti vplivov izvedbe OPPN na okolje ali mnenje o ustreznosti okoljskega poročila. Nosilci lahko zahtevajo morebitne dopolnitve okoljskega poročila skladno s petim in sedmim odstavkom 111. člena ZUreP-2. Sledi javna razgrnitev dopolnjenega osnutka OPPN in okoljskega poročila in nato priprava predloga OPPN na podlagi stališč do pripomb z javne razgrnitve. Predlog OPPN se posreduje nosilcem urejanja prostora, ki sodelujejo pri CPVO, da podajo mnenje o sprejemljivosti vplivov izvedbe OPPN na okolje ter ministrstvu, pristojnemu za okolje, ki odloči, ali so vplivi izvedbe predloga OPPN na okolje sprejemljivi in lahko naročnik sprejme OPPN.

Izvajalec naročniku v okviru 3. faze dostavi 2 natisnjena izvoda poročila in 2 priloženi zgoščenki. Gradivo mora vsebovati tudi aktivno obliko (npr. word).

**Obveznosti naročnika**

Naročnik bo izvajalcu posredoval podatke o lokaciji - namensko rabo prostora, kataster in podobno. Predal mu bo tudi hidrogeološko poročilo, izdelano za del območja OPPN v sklopu izvedbe nalivalnih preizkusov (Geologija, d.o.o. Idrija, julij 2020).

**Rok za izvedbo del**

Rok za dokončanje prvih treh faz je **50 dni** po prejemu naročilnice s strani naročnika. Četrta faza je odvisna od dinamike poteka postopka CPVO in izdelave OPPN, zaključi pa se takrat, ko ministrstvo, pristojno za okolje, ugotovi, da so vplivi izvedbe predloga OPPN na okolje sprejemljivi in lahko naročnik sprejme OPPN.

**Način in rok plačila**

Rok plačila izvajalcu je 30. dan po prejemu izstavljenega računa za vsako posamezno fazo. Predlagamo, da se računi izdajo v treh delih – za končano 1. fazo, za združeno 2. in 3. fazo, za 4. fazo. Prosimo, da v obrazec 2 (Predračun) vpišete zneske za posamezne faze.

**Vsebina ponudbe**

Ponudba mora vsebovati:

* reference s področja predmeta naročila (obrazec 1)
* ceno izdelave za posamezne faze in skupno ceno ter predlagan delež plačila za posamezno fazo (obrazec 2)
* pooblastilo za izvajanje obratovalnega monitoringa stanja tal ali navedba številke pooblastila
* sestavo projektne skupine, ki bo izvedla raziskavo
* kontaktno osebo in njen el. naslov
* drugo po potrebi.

**Veljavnost ponudbe**

Ponudba mora biti veljavna do 30. 7. 2020.

**Naročnik bo za izvedbo naročila izdal:** naročilnico.

**Rok za podajo ponudbe**

**ponedeljka, 13.7.2020 do 13. ure**

**Ponudbo lahko oddate do \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**, in sicer:

* po elektronski pošti na naslov irena.zaletelj@novomesto.si. ali
* priporočeno po pošti (naslov: Mestna občina Novo mesto, Seidlova cesta 1, Novo mesto).

**Obvestilo o izboru izvajalca**

Rezultate izbora bomo vsem ponudnikom, ki bodo pravočasno oddali ponudbo, sporočili po elektronski pošti v petih delovnih dneh po roku za oddajo ponudb.

**Kontaktna oseba s strani naročnika**

Irena Zaletelj

e-mail: irena.zaletelj@novomesto.si

tel.: 07/39-39-315.

Pripravila:

Irena Zaletelj

višja svetovalka

Mojca Tavčar

vodja Oddelka za okolje in prostor

dr. Iztok Kovačič dr. Vida Čadonič Špelič

vodja Urada za prostor in razvoj direktorica

|  |  |  |
| --- | --- | --- |
|  |  |  |

Priloge:

* obrazec za reference (obrazec 1)
* vzorec predračuna (obrazec 2)
* prikaz območja raziskave.

Poslati vabljenim naslovnikom po el. pošti in objaviti na spletni strani MONM.

Vložiti v zbirko dokumentarnega gradiva.